**REPUBLIKA HRVATSKA  
KARLOVAČKA ŽUPANIJA  
Mješovita industrijsko-obrtnička škola  
Struga 33, Karlovac**  
KLASA: 406-01/21-01/3  
URBROJ: 2133-48-01-21-01

Karlovac, 22. travnja 2021. godine

Na temelju članka 35. stavka 8. i članka 391. stavak 1. Zakona o vlasništvu i drugim stvarnim pravima (NN 91/96., 68/98., 137/99., 22/00., 73/00., 129/00., 114/01., 79/06., 141/06., 146/08. 38/09., 153/09.,143/12., 152/14.), članka 37. Statuta Mješovite industrijsko-obrtničke škole, Odluke Školskog odbora Mješovite industrijsko-obrtničke škole, Karlovac, KLASA: 003-06/21-01/1, URBROJ: 2133-48-01-21-03, od 22. veljače 2021. godine i Suglasnosti osnivača Karlovačke županije, KLASA: 020-01/21-02/204, URBROJ: 2133/1-01/02-21-02, od 14. travnja 2021. godine, ravnateljica raspisuje

**JAVNI NATJEČAJ**

**za prodaju nekretnine u vlasništvu Mješovite industrijsko-obrtničke škole**

**Članak 1.**

**Predmet prodaje:**

Predmet javnog natječaja je prodaja nekretnine upisane kod Općinskog suda u Karlovcu-Zemljišnoknjižni odjel Karlovac, označene kao:

* k.o. Karlovac II, zk.ul.br. 5547, k.č.br. 2489/1, broj D.L. 116 opisana kao CELESTINA MEDOVIĆA - ANDRIJE HEBRANGA ukupne površine 3566 m2 a koja se sastoji od DVORIŠTE površine 1977 m2 i STAMBENA ZGRADA površine 1589 m2 i to 127. suvlasnički dio: 1/134 ETAŽNO VLASNIŠTVO (E-127) opisan kao -stan na 3. katu, koji se sastoji od jedne sobe, sobice, kuhinje, ostave, kupaonice sa WC-om, predsoblja i lođe, ukupne površine 44,90 m2.

**Članak 2.**

**Uvjeti za kupnju nekretnine:**

Pravo na kupnju predmetne nekretnine imaju svi punoljetni državljani Republike Hrvatske i pravne osobe registrirane u Republici Hrvatskoj, a strane osobe (fizičke i pravne) ukoliko ispunjavaju zakonom propisane pretpostavke za stjecanje prava vlasništva u RH.

Podnošenjem ponude na ovaj javni natječaj smatra se da je ponuditelj fizička osoba dala privolu za prikupljanje i obradu svojih osobnih podataka u svrhu provođenja javnog natječaja u skladu s Općom uredbom o zaštiti podataka (GDPR).

**Članak 3.**

**Početna prodajna cijena nekretnina i jamstvo za ozbiljnost ponude:**

3.1. Početna kupoprodajna cijena nekretnine iz članka 1. ovog Javnog natječaja iznosi 36.000,00 eura ili 273.000,00 kuna.

3.2. Zainteresirani ponuditelji dužni su uplatiti jamčevinu u iznosu od 10% od utvrđene početne cijene, najkasnije do isteka roka za podnošenje ponuda, na žiro-račun Mješovite industrijsko-obrtničke škole, Karlovac, IBAN: HR2223400091110386672, s pozivom na broj HR00 OIB ponuditelja, kod Privredne banke Zagreb , s naznakom „Jamčevina za kupnju nekretnine – stan“.

3.3. Ponuditeljima koji ne budu odabrani kao najpovoljniji, jamčevina će se vratiti u roku od 15 dana od dana odabira najpovoljnijeg ponuditelja, u nominalnom iznosu bez obračuna kamata, a ponuditelju koji bude izabran kao najpovoljniji jamčevina će se uračunati u kupoprodajnu cijenu.

3.4. Onaj ponuditelj koji iz bilo kojeg razloga odustane od kupnje nakon što je odabran kao najpovoljniji ponuditelj ili koji u predviđenom roku ne uplati cijelu kupoprodajnu cijenu, gubi pravo na povrat jamčevine.

**Članak 4.**

**Obvezni sadržaj i prilozi ponude:**

Pisana ponuda mora sadržavati:

4.1. Ime i prezime, OIB te adresu ponuditelja (ako je fizička osoba), odnosno tvrtku, OIB i sjedište ponuditelja (ako je pravna osoba).

4.2. Iznos ponuđene kupoprodajne cijene i rok plaćanja koji ne može biti dulji od 30 dana od dana sklapanja kupoprodajnog ugovora.

4.3. Izjavu ponuditelja da prihvaća sve uvjete ovog javnog natječaja.

4.4. Točan broj (IBAN) računa ponuditelja na koji se uplaćena jamčevina vraća u slučaju da ponuda ne bude ocijenjena kao najpovoljnija.

4.5. Datum ponude i vlastoručan potpis ponuditelja.

4.6. Priloge: presliku osobne iskaznice, odnosno presliku rješenja/isprave o upisu u sudski ili obrtni registar (za strane pravne osobe može i druga odgovarajuća isprava koja dokazuje status pravne osobe) i dokaz o uplati jamčevine.

**Članak 5.**

**Odabir najpovoljnijeg ponuditelja:**

5.1. Javnu prodaju nekretnine putem ovog javnog natječaja provest će Povjerenstvo za provedbu javnog natječaja i odabir valjane ponude, koje imenuje Školski odbor škole.

5.2. Najpovoljnijom ponudom smatrat će se ponuda onog ponuditelja koji ispunjava uvjete iz ovog natječaja te koji ponudi najvišu cijenu iznad početne.

5.3. Odluka o odabiru najpovoljnijeg ponuditelja donijet će se u roku od 15 dana od dana isteka roka za dostavu ponuda.

**Članak 6.**

**Zaključenje kupoprodajnog ugovora:**

6.1. Ravnateljica Mješovite industrijsko-obrtničke škole će sklopiti Ugovor o kupoprodaji nekretnine s najpovoljnijim ponuditeljem u roku od 15 dana od dana donošenja Odluke o odabiru najpovoljnijeg ponuditelja.

6.2. Odabrani ponuditelj dužan je u roku od 30 dana od dana sklapanja kupoprodajnog ugovora uplatiti preostali iznos ugovorene cijene (razlika između ponuđenog iznosa i uplaćene jamčevine). Ako to ne učini, ostaje bez prava na povrat uplaćene jamčevine, a ista se nekretnina može prodati sljedećem najpovoljnijem ponuditelju.

6.3. Prodavatelj će izdati kupcu tabularnu ispravu radi uknjižbe prava vlasništva u zemljišnu knjigu tek po isplati cjelokupne kupoprodajne cijene. Isplata kupovnine u roku predstavljat će bitan uvjet Ugovora.

6.4. Sve troškove vezane uz provedbu kupoprodajnog ugovora (ovjere, pristojbe, porez na promet nekretnina, zemljišnoknjižnu provedbu ugovora i slično) snosi kupac.

**Članak 7.**

**Poništenje natječaja:**

Prodavatelj pridržava pravo u svakom trenutku do zaključenja kupoprodajnog ugovora ne prihvati niti jednu ponudu, odnosno poništiti ovaj natječaj bez obrazloženja i odgovornosti prema bilo kojem od sudionika natječaja.

**Članak 8.**

**Dostavljanje ponude:**

Ponuditelj dostavlja pisanu ponudu s dokumentacijom na hrvatskom jeziku u zatvorenoj omotnici na adresu: Mješovita industrijsko-obrtnička škola, Struga 33, Karlovac, s naznakom „Ponuda za kupnju nekretnine – stan - ne otvaraj“. Rok za dostavu ponude je 10. svibnja 2021. godine bez obzira na način dostave. Nepravovremene i nepotpune ponude neće se razmatrati.

**Članak 9.**

**Ostale informacije:**

9.1. Natječaj za prodaju nekretnina iz članka 1. objavit će se u Karlovačkom tjedniku, na oglasnoj ploči i web stranici Mješovite industrijsko-obrtničke škole.

9.2. Prodaja se obavlja načinom „viđeno-kupljeno“ što isključuje bilo kakve naknadne prigovore.

9.3. Sve informacije u vezi ovog javnog natječaja i uvid u postojeću dokumentaciju mogu se dobiti u Mješovitoj industrijsko-obrtničkoj školi, Struga 33, Karlovac i na telefon 098 638775 svakim radnim danom od 8,00 do 14,00 sati.

**RAVNATELJICA ŠKOLE**  
 **\_\_\_\_\_\_\_\_\_\_\_\_\_\_\_\_\_\_\_\_\_\_ Snježana Erdeljac, dipl. ing.**